Ανάρπαστες έχουν γίνει τις τελευταίες ημέρες οι λαμπάδες - Πάνος Καμμένος, οι οποίες είναι διακοσμημένες με τον Υπουργό σε διαφορετικές αμφιέσεις με τις οποίες έχει γνωρίσει τεράστια επιτυχία στο παρελθόν.

Η νέα αυτή μόδα φαίνεται πως έχει συνεπάρει όλα τα βαφτιστήρια της χώρας, τα οποία ζητούν απεγνωσμένα απ' τις νονές και τους νονούς τους τις λαμπάδες με τον Πάνο Καμμένο με κοστούμι, παραλλαγή, ντυμένο ως πιλότο της αεροπορίας, ως κομάντο, πυροσβέστη αλλά και σε δεκάδες ακόμα πετυχημένες μεταμφιέσεις.

Το «Κουλούρι» επικοινώνησε με ιδιοκτήτη γνωστού καταστήματος, ο οποίος σχολίασε χαρακτηριστικά: «Όλα τα παιδιά έχουν τρελαθεί με τις λαμπάδες αυτές. Σκεφτείτε ότι έχουν μείνει απούλητες στα ράφια λαμπάδες με τον Μπάτμαν, τον Σούπερμαν, τον Σπάιντερμαν και την Μπάρμπι κι έχουμε ξεπουλήσει αυτές με τον Πάνο Καμμένο. Ειδικά αυτές στις οποίες είναι ντυμένος με στρατιωτικά δεν μένουν στο ράφι για περισσότερες από μερικές ώρες κι όταν εξαντλούνται, τα παιδιά ξεσπάνε σε κλάματα κι ουρλιαχτά. Μοναδική λαμπάδα που έχει απομείνει είναι η "Καμμένος-καρχαριομάχος", όμως κι αυτή σε λίγα λεπτά θα εξαφανιστεί».

Εκτός απ' τα καταστήματα, οι συγκεκριμένες λαμπάδες είναι πλέον διαθέσιμες και στα Κ.Ψ.Μ. όλων των στρατοπέδων, στο καφενείο της Βουλής, στα hot spots και στην κατοικία του Τέρενς Κούικ. Ο πρόεδρος των Ανεξάρτητων Ελλήνων, δεν θέλησε να τοποθετηθεί δημόσια για την μεγάλη επιτυχία των λαμπάδων, ωστόσο σε κύκλους του τόνιζε πως του χρόνου θα εισηγηθεί και την δημιουργία λαμπάδας στην οποία θα σκίζει τα μνημόνια.

Το «Κουλούρι» εύχεται σε όσους νονούς αναζητούν τις λαμπάδες υπομονή και καλή τύχη και θα σας ενημερώσει πρώτους σε περίπτωση που κάποιο κατάστημα τις προμηθευτεί εκ νέου σύντομα.